Ամելիա Պոսսե

Ամելիա Պոսսե (, ), շվեդ գրող, ինքնակենսագրական գրքերի հեղինակ։

Կենսագրություն    
Ամելիա Պոսսեն ծնվել է 1884 թվականին, Ստոկհոլմում, բայց նրա մանկությունն անցել է Սկոնեում։ Նրա հայրը՝ Ֆրեդրիկ Արվիդսոն Պոսսեն, քաղաքացիական ինժեներ էր, մայրը՝ Աուդա Գունհիլդա Վեններբերգը, սիրողական երգիչ։ 1897 թվականին մահացել է Ամելիայի հայրը, և ընտանիքը տեղափոխվել է Լունդ։ Ամելիան հաճախել է դպրոց և մասնավոր պարապել գերմաներեն և իտալերեն, իսկ ավելի ուշ Կոպենհագենում սովորել դաշնամուր նվագել և նկարել։ 1904 թվականին նա ամուսնացել է ուսուցիչ Անդրեաս Բիերի հետ։ 1912 թվականին նրանք ամուսնալուծվել են և Ամելիան մեկնել է Իտալիա, ինչի մասին երկար ժամանակ երազել էր։ Այնտեղ ամուսնացել է չեխ նկարիչ Օսկար Բրազդովի հետ և նրա հետ մի քանի տարի բնակվել Հռոմում, իսկ 1925 թվականին ամուսինները տեղափոխվել են Չեխոսլովակիա։

Ամելիա Պոսսեն  որպես գրող  առաջին անգամ հանրությանն է ներկայացել 1931 թվականին։  Նա հրատարակել  է Իտալիայում իր կյանքի մասին երեք գիրք՝ Den oförlikneliga fångenskapen (1931), Den brokiga friheten (1932) և Vidare (1936): Երբ 1938 թվականին Գերմանիան գրավել է Սուդետները, Ամելիան տեղափոխվել է Պրահա։ 1939 թվականին ամուսնալուծվելուց հետո նա վերադարձել է Շվեդիա, որտեղ 1940 թվականին ստեղծել է այսպես կոչված «Երեքշաբթի ակումբ» (Tisdagsklubben) միջազգային հականացիստական կազմակերպություն։ Պատերազմի տարիների իր փորձը նա նկարագրել է  Åtskilligt kan nu sägas (1949) գրքում։ Բնակվելով Ստոկհոլմում՝  նա զբաղվել է  Չեխոսլովակիայից փախստականների օգնության կազմակերպման հարցերով։ Երկրորդ աշխարհամարտի տարիներին Ամելիա Պոսսեն շարունակել է գրել և 1940-1946 թվականներին հրատարակել  հինգ գիրք։ Առավելապես մեծ հաջողություն են ունեցել նրա մանկության մասին հիշողությունները՝ «I begynnelsen var ljuset» (1940), որին հաջորդել են՝ «Kring kunskapens träd» (1946) և «Kunskapens träd i blom» (1946) գրքերը։ 1946 թվականին Ամելիա Պոսսեն կրկին ուղևորվել է Չեխոսլովակիա, որտեղ նա միացել է հակակոմունիստական շարժմանը։

1948 թվականին նա ստիպված լքել է երկիրը։  Նրա կյանքի այս շրջանի մասին  «När järnridån föll över Prag»  գիրքը հրատարակվել է հետմահու։ 1951-1952 թվականներին Ամելիան բնակվել է Հռոմում և ճանապարհորդել, ինչը դարձել է նրա վերջին՝ Minnenas park գրքի թեման (1954)։

Ամելիա Պոսսեն մահացել է  1957 թվականին և թաղված է  Սմոլանդում։

Ծանոթագրություններ

Արտաքին հղումներ 
 
 

Շվեդ կին գրողներ
20-րդ դարի կին գրողներ
Կանայք Երկրորդ համաշխարհային պատերազմում